title: 2006/198/EB: 2006 m. vasario 2 d.  Komisijos sprendimas, Bendrijos vardu patvirtinantis Europos bendrijos ir Jungtinių Amerikos Valstijų susitarimo dėl sanitarinių priemonių, skirtų apsaugoti žmonių ir gyvūnų sveikatą prekiaujant gyvais gyvūnais ir gyvūninės kilmės produktais, priedų pakeitimus  (pranešta dokumentu Nr. C(2006) 81)   (Tekstas svarbus EEE)

text:
10.3.2006

               LT

               Europos Sąjungos oficialusis leidinys

               L 71/11

         KOMISIJOS SPRENDIMAS
   2006 m. vasario 2 d.
   Bendrijos vardu patvirtinantis Europos bendrijos ir Jungtinių Amerikos Valstijų susitarimo dėl sanitarinių priemonių, skirtų apsaugoti žmonių ir gyvūnų sveikatą prekiaujant gyvais gyvūnais ir gyvūninės kilmės produktais, priedų pakeitimus
   (pranešta dokumentu Nr. C(2006) 81)
   (Tekstas svarbus EEE)
   (2006/198/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1998 m. kovo 16 d. Tarybos sprendimą 98/258/EB dėl Susitarimo tarp Europos bendrijos ir Jungtinių Amerikos Valstijų dėl sanitarinių priemonių, skirtų apsaugoti žmonių ir gyvūnų sveikatą prekiaujant gyvais gyvūnais ir gyvūninės kilmės produktais, sudarymo (1), ypač į jo 4 straipsnio trečią pastraipą,
   kadangi:

               (1)

               2005 m. spalio 27 d. Susitarimu įsteigto jungtinio vadybos komiteto (toliau – komitetas) posėdyje buvo parengta rekomendacija, dėl žuvininkystės produktų lygiavertiškumo nustatymo. Remiantis šia rekomendacija reikėtų iš dalies pakeisti Susitarimo V priedą.

               (2)

               Šis pakeitimas turėtų būti patvirtintas Bendrijos vardu.

               (3)

               Šiame sprendime numatyta priemonė atitinka Maisto grandinės ir gyvūnų sveikatos nuolatinio komiteto nuomonę,

         PRIĖMĖ ŠĮ SPRENDIMĄ:
   1 straipsnis
   Remiantis rekomendacijomis, kurias parengė Europos bendrijos ir Jungtinių Amerikos Valstijų susitarimo dėl sanitarinių priemonių, skirtų apsaugoti žmonių ir gyvūnų sveikatą prekiaujant gyvais gyvūnais ir gyvūninės kilmės produktais, 14 straipsniu įsteigtas jungtinis vadybos komitetas, Europos bendrijos vardu patvirtinami minėto Susitarimo V priedo pakeitimai. Susitarimo pasikeičiant laiškais tekstas, įskaitant Susitarimo V priedo pakeitimus, pridedamas prie šio sprendimo.
   2 straipsnis
   Sveikatos ir vartotojų apsaugos generalinio direktorato direktorius įgaliojamas pasirašyti Susitarimą pasikeičiant laiškais, kuris įpareigotų Bendriją.
   3 straipsnis
   Šis sprendimas taikomas nuo pirmos mėnesio dienos po to mėnesio, kurį Jungtinės Amerikos Valstijos raštu praneša Komisijai, kad jos 1 straipsnyje minėtų pakeitimų patvirtinimo vidaus procedūros užbaigtos.

      Priimta Briuselyje, 2006 m. vasario 2 d.

            Komisijos vardu

         Markos KYPRIANOU

            Komisijos narys

      (1)  OL L 118, 1998 4 21, p. 1.
    ---documentbreak---

               10.3.2006

               LT

               Europos Sąjungos oficialusis leidinys

               L 71/12

         SUSITARIMAS
   pasikeičiant laiškais dėl Europos bendrijos ir Jungtinių Amerikos Valstijų susitarimo dėl sanitarinių priemonių, skirtų apsaugoti žmonių ir gyvūnų sveikatą prekiaujant gyvais gyvūnais ir gyvūninės kilmės produktais, priedų pakeitimų
   Briuselis, 2006 m. sausio 30 d.
   Gerbiamasis pone,
   Dėl Europos bendrijos ir Jungtinių Amerikos Valstijų susitarimo dėl sanitarinių priemonių, skirtų apsaugoti žmonių ir gyvūnų sveikatą prekiaujant gyvais gyvūnais ir gyvūninės kilmės produktais, turiu garbę pasiūlyti Jums iš dalies pakeisti šio Susitarimo priedus:
   Pakeisti Susitarimo V priedo 11 punkto tekstą pagal jungtinio vadybos komiteto, įsteigto pagal Susitarimo 14 straipsnio 1 dalį, rekomendaciją atitinkamu pridedamo A priedėlio tekstu.
   Būčiau dėkingas, jei galėtumėte patvirtinti, kad Jungtinės Amerikos Valstijos pritaria tokiam Susitarimo V priedo pakeitimui.
   Reiškiu Jums savo didžią pagarbą.

         Europos bendrijos vardu

      Jaana HUSU-KALLIO

   Briuselis, 2006 m. vasario 1 d.
   Gerbiamoji ponia,
   Turiu garbę priminti Jūsų laišką, kuriame išsamiai išdėstyti siūlomi Europos bendrijos ir Jungtinių Amerikos Valstijų susitarimo dėl sanitarinių priemonių, skirtų apsaugoti žmonių ir gyvūnų sveikatą prekiaujant gyvais gyvūnais ir gyvūninės kilmės produktais, V priedo 11 punkto pakeitimai.
   Šiuo atžvilgiu turiu garbę patvirtinti, kad Jungtinės Amerikos Valstijos pritaria siūlomiems pakeitimams, kuriuos rekomendavo pagal Susitarimo 14 straipsnio 1 dalį įsteigtas jungtinis vadybos komitetas ir kurių kopija yra pridedama. Kiek man žinoma, šie pakeitimai įsigalios tą dieną, kurią EB praneš JAV, kad ji užbaigė būtinas šių pakeitimų įgyvendinimo procedūras.
   Reiškiu Jums savo didžią pagarbą.

         Jungtinių Amerikos Valstijų kompetentingos institucijos vardu

      Norval E. FRANCIS

      A priedėlis

            „V PRIEDAS

                                    —

                                    Prekė

                                    —

                                    Rūšis

                                    —

                                    Gyvūnų (visuomenės) sveikata

                        EB eksportas į Jungtines Valstijas

                        Jungtinių Valstijų eksportas į EB

                        Prekybos sąlygos

                        Lygiavertiškumas

                        Ypatingos sąlygos

                        Veiksmas

                        Prekybos sąlygos

                        Lygiavertiškumas

                        Ypatingos sąlygos

                        Veiksmas

                        EB standartai

                        JAV standartai

                        JAV standartai

                        EB standartai

                  11.   Žuvininkystės produktai, skirti žmonėms vartoti

                                    —

                                    Žuvies (žuvininkystės) produktai

                        91/67

                        USDI ir 50 antraštinė dalis

                        NE

                        USDI ir 50 antraštinė dalis

                        91/67

                        NE

                        jei reikia, EB įvertina naujus JAV standartus

                                    —

                                    Dvigeldžiai moliuskai (vėžiagyviai) (išskyrus gyvus)

                        91/67

                        USDI ir 50 antraštinė dalis

                        NE

                        USDI ir 50 antraštinė dalis

                        91/67

                        NE

                                    —

                                    Žuvies (žuvininkystės) produktai

                        91/493
                        96/22
                        96/23

                        21 CFR
                        123, 1240
                        FFDCA, FIFRA, PHSA, 21 CFR
                        70–82, 180, 110.3–110.93, 113, 114, 123, 172–193, 1240

                        Taip 3

                        Mažo rūgštingumo konservuotų produktų reikalavimas

                        JAV pateikia išsamias nuorodas, kaip atsižvelgiama į EB reikalavimą, taikomą mažo rūgštingumo konservuotų produktų lygiavertiškumui:
                        (1) EB pateikia tinkamos informacijos ir dokumentus, susijusius su valstybių narių vykdomomis audito ir įgyvendinimo kontrolės procedūromis, ir
                        (2) informacijos dėl RVASVT sistemų taikymo valstybėse narėse.

                        21 CFR
                        123, 1240
                        FFDCA, FIFRA, PHSA, 21 CFR
                        70–82, 180, 110.3–110.93, 113, 114, 123, 172–193, 1240

                        91/493
                        96/22
                        96/23

                        Taip 2

                        [SANCO/10169/2005] Rev 3

                                    —

                                    Žuvies (žuvininkystės) produktai

                        JAV vykdo EB sistemų patikrinimus vietose (įskaitant vizitus į EB centrinius biurus ir Komisijos valstybėse narėse vykdomo audito stebėjimą).
                        JAV praneša apie iškilusias problemas, susijusias su pirmiau minėtais veiksmais.
                        Patikrinimų vietose rezultatai aptariami su EB.
                        Jei patikrinimo vietose rezultatai patenkinami, baigiamas lygiavertiškumo nustatymas ir atliekamos visos kitos reikalingos procedūros.

                        NMFS savanoriška RVASVT paremta programa 50 CFR 260

                        Taip 1

                                    —

                                    Dvigeldžiai moliuskai (vėžiagyviai) (išskyrus gyvus

                        91/492

                        Nacionalinė vėžiagyvių sanitarijos programa

                        Taip 3

                        Galiojančios prekybos sąlygos

                        EB pateikia neapdorotų duomenų, naudojamų moksliniam minkštųjų audinių (vandens) bandinių įvertinimui.
                        JAV pateikia pastabas apie mokslinio įvertinimo rezultatus per 90 dienų nuo neapdorotų duomenų gavimo.
                        (1) EB pateikia tinkamos informacijos ir dokumentus, susijusius su valstybių narių vykdomomis audito ir įgyvendinimo kontrolės procedūromis, ir (2) informacijos dėl RVASVT sistemų taikymo valstybėse narėse.
                        JAV vykdo EB sistemų patikrinimus vietose (įskaitant vizitus į EB centrinius biurus ir Komisijos valstybėse narėse vykdomo audito stebėjimą).
                        JAV praneša apie iškilusias problemas, susijusias su pirmiau minėtais veiksmais.
                        Patikrinimų vietose rezultatai aptariami su EB. Jei patikrinimo vietose rezultatai patenkinami, baigiamas lygiavertiškumo nustatymas ir atliekamos visos kitos reikalingos procedūros.

                        Nacionalinė vėžiagyvių sanitarijos programa

                        91/492

                        Taip 3

                        Galiojančios prekybos sąlygos

                        Bendras minkštųjų audinių (vandens) bandinių palyginimas produktų sritims klasifikuoti.
                        JAV informuoja EB, kai JAV pasirengia įgyvendinti persvarstytas jūros gėrybių RVASVT taisykles.
                        EB vykdo persvarstymą, įskaitant reikalingą informacijos bei dokumentų, kuriuos turi pateikti JAV dėl audito ir įgyvendinimo kontrolės, nagrinėjimą. JAV sistemų patikrinimai vietose atliekami per šešis mėnesius nuo JAV prašymo gavimo.
                        EB praneša apie iškilusias problemas, susijusias su pirmiau minėtais veiksmais, per 45 dienas nuo patikrinimo vietoje.
                        Patikrinimų vietose rezultatai aptariami su EB.
                        Jei patikrinimo vietose rezultatai patenkinami, baigiamas lygiavertiškumo nustatymas ir atliekamos visos kitos reikalingos procedūros.
                        Įmonėms nepriklauso tarpininkai ir prekybininkai.

                                    —

                                    Akvakultūros gyvūnai ir produktai

                        91/493
                        96/22
                        96/23

                        Nacionalinė vėžiagyvių sanitarijos programa FFDCA, FIFRA, PHSA, 21 CFR
                        110.3–110.93, 123, 1240, DVM

                        NE

                        Nacionalinė vėžiagyvių sanitarijos programa FFDCA, FIFRA, PHSA, 21 CFR
                        110.3–110.93, 123, 1240, DVM

                        91/493
                        96/22
                        96/23

                        NE“


title: 2013 m. rugsėjo 23 d. Tarybos sprendimas (ES) 2017/938 dėl Minamatos konvencijos dėl gyvsidabrio pasirašymo Europos Sąjungos vardu

text:
2.6.2017

               LT

               Europos Sąjungos oficialusis leidinys

               L 142/2

         TARYBOS SPRENDIMAS (ES) 2017/938
   2013 m. rugsėjo 23 d.
   dėl Minamatos konvencijos dėl gyvsidabrio pasirašymo Europos Sąjungos vardu
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį kartu su 218 straipsnio 5 dalimi,
   atsižvelgdama į Europos Komisijos pasiūlymą,
   kadangi:

               (1)

               gyvsidabris ir jo junginiai yra labai toksiški žmonių, gyvūnų ir augalų sveikatai. Sąjungoje gyvsidabrio ir jo junginių naudojimas reglamentuojamas, siekiant apsaugoti žmonių sveikatą ir aplinką;

               (2)

               2009 m. Jungtinių Tautų Aplinkos programos (JTAP) Valdomoji taryba paprašė JTAP vykdomojo direktoriaus sušaukti tarpvyriausybinį derybų komitetą, kuriam būtų pavesta parengti su gyvsidabriu susijusią visuotinai teisiškai privalomą priemonę; darbą jis turėjo pabaigti iki 27-ojo Valdomosios tarybos eilinio posėdžio 2013 m.;

               (3)

               2010 m. gruodžio mėn. Taryba suteikė Komisijai įgaliojimus Sąjungos vardu dalyvauti derybose dėl visuotinės teisiškai privalomos priemonės dėl gyvsidabrio Sąjungos kompetencijai priklausančiais klausimais, kurių atžvilgiu Sąjunga yra priėmusi taisykles, laikantis šio įgaliojimo priedėlyje pateiktų derybų nurodymų;

               (4)

               derybų procesas sėkmingai užbaigtas per penktąjį tarpvyriausybinio derybų komiteto posėdį, vykusį 2013 m. sausio 13–18 d. Ženevoje;

               (5)

               Sąjunga buvo pagrindinė derybų dalyvė ir ji aktyviai dalyvavo siekiant rezultato, kuris atitinka Komisijai pateiktus derybų nurodymus;

               (6)

               2013 m. kovo 21 d. Taryba savo 3233-iame posėdyje palankiai įvertino derybų proceso rezultatus;

               (7)

               visuotinė teisiškai privaloma priemonė dėl gyvsidabrio bus pateikta pasirašyti diplomatinėje konferencijoje, kuri vyks 2013 m spalio 7–11 d. Kumamote (Japonija); priemonė vadinsis Minamatos konvencija dėl gyvsidabrio;

               (8)

               todėl Minamatos konvencija dėl gyvsidabrio turėtų būti pasirašyta,

         PRIĖMĖ ŠĮ SPRENDIMĄ:
   1 straipsnis
   Įgaliojama Sąjungos vardu pasirašyti Minamatos konvenciją dėl gyvsidabrio su sąlyga, kad ji bus sudaryta (1).
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) pasirašyti Konvenciją Sąjungos vardu.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2013 m. rugsėjo 23 d.

            Tarybos vardu

            Pirmininkas

         V. JUKNA

      (1)  Konvencijos tekstas bus paskelbtas kartu su sprendimu dėl jos sudarymo.


title: 2016 m. kovo 23 d. Valstybių narių vyriausybių atstovų sprendimas (ES, Euratomas) 2016/485 dėl Bendrojo Teismo teisėjų skyrimo

text:
2.4.2016

               LT

               Europos Sąjungos oficialusis leidinys

               L 87/33

         VALSTYBIŲ NARIŲ VYRIAUSYBIŲ ATSTOVŲ SPRENDIMAS (ES, Euratomas) 2016/485
   2016 m. kovo 23 d.
   dėl Bendrojo Teismo teisėjų skyrimo
   EUROPOS SĄJUNGOS VALSTYBIŲ NARIŲ VYRIAUSYBIŲ ATSTOVAI,
   atsižvelgdami į Europos Sąjungos sutartį, ypač į jos 19 straipsnį,
   atsižvelgdami į Sutartį dėl Europos Sąjungos veikimo, ypač į jos 254 ir 255 straipsnius,
   atsižvelgdami į Europos atominės energijos bendrijos steigimo sutartį, ypač į jos 106a straipsnio 1 dalį,
   kadangi:

               (1)

               keturiolikos Bendrojo Teismo teisėjų kadencija baigiasi 2016 m. rugpjūčio 31 d. Reikėtų paskirti teisėjus laikotarpiui nuo 2016 m. rugsėjo 1 d. iki 2022 m. rugpjūčio 31 d.;

               (2)

               buvo pasiūlyta Sten FRIMODT NIELSEN, Dimitrios GRATSIAS, Marc JAEGER, Viktor KREUSCHITZ, Savvas S. PAPASAVVAS ir Marc VAN DER WOUDE paskirti dar vienai kadencijai;

               (3)

               be to, buvo pasiūlytos Krystyna KOWALIK-BAŃCZYK ir Paul NIHOUL kandidatūros Bendrojo Teismo teisėjo pareigoms užimti;

               (4)

               Sutarties dėl Europos Sąjungos veikimo 255 straipsniu įsteigtas komitetas pateikė nuomonę dėl Sten FRIMODT NIELSEN, Dimitrios GRATSIAS, Marc JAEGER, Krystyna KOWALIK-BAŃCZYK, Viktor KREUSCHITZ, Paul NIHOUL, Savvas S. PAPASAVVAS ir Marc VAN DER WOUDE tinkamumo eiti Bendrojo Teismo teisėjų pareigas,

         PRIĖMĖ ŠĮ SPRENDIMĄ:
   1 straipsnis
   Laikotarpiui nuo 2016 m. rugsėjo 1 d. iki 2022 m. rugpjūčio 31 d. Bendrojo Teismo teisėjais skiriami:

               —

               Sten FRIMODT NIELSEN,

               —

               Dimitrios GRATSIAS,

               —

               Marc JAEGER,

               —

               Krystyna KOWALIK-BAŃCZYK,

               —

               Viktor KREUSCHITZ,

               —

               Paul NIHOUL,

               —

               Savvas S. PAPASAVVAS,

               —

               Marc VAN DER WOUDE.

         2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2016 m. kovo 23 d.

            Pirmininkas

         P. DE GOOIJER


title: 2015 m. gegužės 7 d. Tarybos sprendimas (ES) 2015/1030 dėl Europos Sąjungos ir Rytų Timoro Demokratinės Respublikos susitarimo dėl bevizio režimo trumpalaikio buvimo atveju pasirašymo Europos Sąjungos vardu ir laikino taikymo

text:
3.7.2015

               LT

               Europos Sąjungos oficialusis leidinys

               L 173/1

         TARYBOS SPRENDIMAS (ES) 2015/1030
   2015 m. gegužės 7 d.
   dėl Europos Sąjungos ir Rytų Timoro Demokratinės Respublikos susitarimo dėl bevizio režimo trumpalaikio buvimo atveju pasirašymo Europos Sąjungos vardu ir laikino taikymo
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 77 straipsnio 2 dalies a punktą kartu su 218 straipsnio 5 dalimi,
   atsižvelgdama į Europos Komisijos pasiūlymą,
   kadangi:

               (1)

               Europos Parlamento ir Tarybos reglamentu (ES) Nr. 509/2014 (1) nuoroda į Rytų Timoro Demokratinę Respubliką perkelta iš Tarybos reglamento (EB) Nr. 539/2001 (2) I priedo į jo II priedą;

               (2)

               po tos nuorodos į Rytų Timoro Demokratinę Respubliką pateikiama išnaša, kurioje nustatyta, kad vizų reikalavimas netaikomas nuo tos dienos, kai įsigalioja su Europos Sąjunga sudarytinas susitarimas dėl bevizio režimo;

               (3)

               2014 m. spalio 9 d. Taryba priėmė sprendimą, įgaliojantį Komisiją pradėti derybas su Rytų Timoro Demokratine Respublika dėl Europos Sąjungos ir Rytų Timoro Demokratinės Respublikos susitarimo dėl bevizio režimo trumpalaikio buvimo atveju (toliau – Susitarimas) sudarymo;

               (4)

               derybos dėl Susitarimo pradėtos 2014 m. lapkričio 19 d. ir buvo sėkmingai baigtos jo parafavimu pasikeičiant laiškais 2014 m. gruodžio 15 d.;

               (5)

               Sąjungos vardu Susitarimas turėtų būti pasirašytas, o prie Susitarimo pridedamos deklaracijos turėtų būti patvirtintos. Susitarimas turėtų būti laikinai taikomas nuo jo pasirašymo dienos, kol bus užbaigtos jo oficialiam sudarymui būtinos procedūros;

               (6)

               šis sprendimas yra Šengeno acquis nuostatų, kurias įgyvendinant Jungtinė Karalystė nedalyvauja pagal Tarybos sprendimą 2000/365/EB (3), plėtojimas; todėl Jungtinė Karalystė nedalyvauja priimant šį sprendimą ir jis nėra jai privalomas ar taikomas;

               (7)

               šis sprendimas yra Šengeno acquis nuostatų, kurias įgyvendinant Airija nedalyvauja pagal Tarybos sprendimą 2002/192/EB (4), plėtojimas; todėl Airija nedalyvauja priimant šį sprendimą ir jis nėra jai privalomas ar taikomas,

         PRIĖMĖ ŠĮ SPRENDIMĄ:
   1 straipsnis
   Įgaliojama Sąjungos vardu pasirašyti Europos Sąjungos ir Rytų Timoro Demokratinės Respublikos susitarimą dėl bevizio režimo trumpalaikio buvimo atveju (toliau – Susitarimas) su sąlyga, kad minėtas Susitarimas bus sudarytas.
   Susitarimo tekstas pridedamas prie šio sprendimo.
   2 straipsnis
   Sąjungos vardu patvirtinamos prie šio sprendimo pridedamos deklaracijos.
   3 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą.
   4 straipsnis
   Susitarimas laikinai taikomas nuo jo pasirašymo dienos (5), kol bus užbaigtos jo sudarymui būtinos procedūros.
   5 straipsnis
   Šis sprendimas įsigalioja jo priėmimo dieną.

      Priimta Briuselyje 2015 m. gegužės 7 d.

            Tarybos vardu

            Pirmininkas

         E. RINKĒVIČS

      (1)  2014 m. gegužės 15 d. Europos Parlamento ir Tarybos reglamentas (ES) Nr. 509/2014, kuriuo iš dalies keičiamas Tarybos reglamentas (EB) Nr. 539/2001, nustatantis trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus (OL L 149, 2014 5 20, p. 67).

      (2)  2001 m. kovo 15 d. Tarybos reglamentas (EB) Nr. 539/2001, nustatantis trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus (OL L 81, 2001 3 21, p. 1).

      (3)  2000 m. gegužės 29 d. Tarybos sprendimas 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas (OL L 131, 2000 6 1, p. 43).

      (4)  2002 m. vasario 28 d. Tarybos sprendimas 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (OL L 64, 2002 3 7, p. 20).

      (5)  Susitarimo pasirašymo datą Europos Sąjungos oficialiajame leidinyje paskelbs Tarybos Generalinis sekretoriatas.


title: 2010 m. rugsėjo 13 d. Tarybos sprendimas 2010/686/BUSP dėl Europos Sąjungos ir Afganistano Islamo Respublikos susitarimo dėl Europos Sąjungos policijos misijos Afganistane (EUPOL AFGHANISTAN) statuso pasirašymo ir sudarymo

text:
12.11.2010

               LT

               Europos Sąjungos oficialusis leidinys

               L 294/1

         TARYBOS SPRENDIMAS 2010/686/BUSP
   2010 m. rugsėjo 13 d.
   dėl Europos Sąjungos ir Afganistano Islamo Respublikos susitarimo dėl Europos Sąjungos policijos misijos Afganistane (EUPOL AFGHANISTAN) statuso pasirašymo ir sudarymo
   EUROPOS SAJUNGOS TARYBA,
   atsižvelgdama į Europos Sąjungos sutartį, ypač jos 37 straipsnį, ir į Sutartį dėl Europos Sąjungos veikimo, ypač jos 218 straipsnio 5 dalį ir 6 dalies pirmą pastraipą,
   atsižvelgdama į Sąjungos Vyriausiosios įgaliotinės užsienio reikalams ir saugumo politikai (toliau – Vyriausioji įgaliotinė) pasiūlymą,
   kadangi:

               (1)

               Vadovaujant Vyriausiajai įgaliotinei baigtos derybos dėl Europos Sąjungos ir Afganistano Islamo Respublikos susitarimo dėl Europos Sąjungos policijos misijos Afganistane (EUPOL AFGHANISTAN) statuso (toliau – Susitarimas).

               (2)

               Susitarimas turėtų būti patvirtintas,

         PRIĖMĖ ŠĮ SPRENDIMĄ:
   1 straipsnis
   Europos Sąjungos ir Afganistano Islamo Respublikos susitarimas dėl Europos Sąjungos policijos misijos Afganistane (EUPOL AFGHANISTAN) statuso patvirtinamas Sąjungos vardu.
   Susitarimo tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) pasirašyti Susitarimą, kad jis taptų privalomas Sąjungai.
   3 straipsnis
   Šis sprendimas įsigalioja jo priėmimo dieną.

      Priimta Liuksemburge 2010 m. rugsėjo 13 d.

            Tarybos vardu

            Pirmininkas

         S. VANACKERE

    ---documentbreak---

               12.11.2010

               LT

               Europos Sąjungos oficialusis leidinys

               L 294/2

         VERTIMAS
   Europos Sąjungos ir Afganistano Islamo Respublikos
   SUSITARIMAS
   dėl Europos Sąjungos policijos misijos Afganistane (EUPOL AFGHANISTAN) statuso
   EUROPOS SĄJUNGA, toliau – ES,
   ir
   AFGANISTANO ISLAMO RESPUBLIKA, toliau – priimančioji valstybė,
   toliau abi kartu – Šalys,
   ATSIŽVELGDAMOS Į:
   Afganistano Islamo Respublikos užsienio reikalų ministro Rangin Dadfar Spanta 2007 m. gegužės 16 d. laišką, kuriame ES prašoma pradėti vykdyti policijos misiją Afganistane;
   tai, kad 2007 m. gegužės 30 d. Taryba priėmė Bendruosius veiksmus 2007/369/BUSP dėl Europos Sąjungos policijos misijos Afganistane (EUPOL AFGHANISTAN) įsteigimo;
   tų bendrųjų veiksmų 9 konstatuojamąją dalį, kurioje nurodyta, kad EUPOL AFGHANISTAN įsteigiama atsižvelgiant į platesnes tarptautinės bendruomenės pastangas remti Afganistano Vyriausybę, šiai imantis atsakomybės už teisinės valstybės principų stiprinimą ir visų pirma gerinant jos civilinės policijos bei teisėsaugos gebėjimus;
   tai, kad 2010 m. gegužės 18 d. Taryba priėmė Sprendimą 2010/279/BUSP dėl EUPOL AFGHANISTAN pratęsimo;
   to sprendimo 3 straipsnio 2 dalį, kurioje nustatyta, kad EUPOL AFGHANISTAN yra vykdymo įgaliojimų neturinti misija, savo užduotis vykdanti, be kita ko, vykdydama stebėseną, patardama, konsultuodama ir mokydama;
   to sprendimo 8 straipsnio 1 dalį, kurioje nustatyta, kad EUPOL AFGHANISTAN personalo Afganistane statusas, įskaitant atitinkamais atvejais privilegijas, imunitetus ir kitas garantijas, būtinas, kad EUPOL AFGHANISTAN misija būtų vykdoma ir sklandžiai funkcionuotų, nustatomas susitarime, kuris turi būti sudarytas pagal Europos Sąjungos sutarties 37 straipsnį;
   tai, kad šis Susitarimas nepažeis Šalių teisių ir įsipareigojimų pagal tarptautinius susitarimus ir kitus tarptautinių teismų steigimo dokumentus, įskaitant Tarptautinio baudžiamojo teismo statutą,
   SUSITARĖ:
   1 straipsnis
   Taikymo sritis ir sąvokų apibrėžtys
   1.   Šis Susitarimas taikomas Europos Sąjungos policijos misijai Afganistano Islamo Respublikoje ir jos personalui.
   2.   Šis Susitarimas taikomas tik priimančiosios valstybės teritorijoje.
   3.   Šiame Susitarime:
   a)   „EUPOL AFGHANISTAN“– Europos Sąjungos policijos misija Afganistane, Europos Sąjungos Tarybos įsteigta 2007 m. gegužės 30 d. Bendraisiais veiksmais 2007/369/BUSP, įskaitant jos sudedamąsias dalis, pajėgas, padalinius, būstines ir personalą, dislokuotus priimančiosios valstybės teritorijoje ir paskirtus „EUPOL AFGHANISTAN “;
   b)   „misijos vadovas“– EUPOL AFGHANISTAN misijos vadovas, kurį skiria Europos Sąjungos Taryba;
   c)   „EUPOL AFGHANISTAN personalas“– misijos vadovas, personalas, kurį skiria ES valstybės narės bei ES institucijos ir valstybės ne ES narės, kurias ES pakvietė dalyvauti EUPOL AFGHANISTAN, tarptautiniai darbuotojai, kuriuos EUPOL AFGHANISTAN samdo sutarčių pagrindu, ir visi kiti tarptautiniai darbuotojai, laikinai paskirti dirbti EUPOL AFGHANISTAN misijai kaip papildomi ekspertai, atsiųsti misijai parengti, remti ir įgyvendinti, ir tarptautinis personalas, paskirtas į su misija susijusią siunčiančiosios valstybės ar ES institucijos komandiruotę. Visiems EUPOL AFGANISTAN personalo nariams, net ir tais atvejais, kai jiems jų pilietybės valstybė yra išdavusi įprastus pasus, suteikiamos visos šiame Susitarime išdėstytos privilegijos ir imunitetai. EUPOL AFGHANISTAN personalui nepriklauso komerciniai rangovai ar vietoje įdarbintas personalas;
   d)   „būstinė“– EUPOL AFGHANISTAN pagrindinė būstinė Afganistane, esanti Kabule;
   e)   „siunčiančioji valstybė“– ES valstybė narė ar valstybė ne ES narė, kuri paskyrė personalą į EUPOL AFGHANISTAN;
   f)   „infrastruktūra“– visi pastatai, patalpos, įranga ir žemė, reikalingi EUPOL AFGHANISTAN veiklai vykdyti bei EUPOL AFGHANISTAN personalui apgyvendinti laikantis priimančiosios valstybės įstatymų ir kitų teisės aktų;
   g)   „vietoje įdarbintas personalas“– priimančiosios valstybės pilietybę turintys arba nuolat joje gyvenantys personalo nariai;
   h)   „oficiali korespondencija“– visa su EUPOL AFGHANISTAN ir jos funkcijomis susijusi korespondencija;
   i)   „diplomatiniai principai“– 1961 m. balandžio 18 d. Vienos konvencijoje dėl diplomatinių santykių pateikti atitinkami principai, kurių abi Šalys turi laikytis viena kitos atžvilgiu pagal šio Susitarimo nuostatas;
   j)   „priimančioji valstybė“– Afganistano Islamo Respublika.
   2 straipsnis
   Bendrosios nuostatos
   1.   EUPOL AFGHANISTAN ir jos personalas gerbia priimančiosios valstybės įstatymus bei kitus teisės aktus, jų laikosi ir nesiima veiksmų ar veiklos, kurie nesuderinami su EUPOL AFGHANISTAN tikslais.
   2.   Vykdydama savo funkcijas pagal šį Susitarimą EUPOL AFGHANISTAN veikia autonomiškai. Priimančioji šalis gerbia EUPOL AFGHANISTAN vientisumą ir tarptautinį pobūdį.
   3.   Misijos vadovas reguliariai informuoja priimančiosios valstybės Vyriausybę apie priimančiosios valstybės teritorijoje nuolatos dislokuotų EUPOL AFGHANISTAN personalo narių skaičių.
   3 straipsnis
   Identifikavimas
   1.   EUPOL AFGHANISTAN personalo nariams išduodamos EUPOL AFGHANISTAN asmens tapatybės kortelės, pagal kurias identifikuojama jų tapatybė, ir jie privalo visada jas nešiotis su savimi. Atitinkamoms valdžios institucijoms, priimančiojoje valstybėje atsakingoms už saugumo, mokesčių, imigracijos ir muitų klausimus, pateikiamas EUPOL AFGHANISTAN asmens tapatybės kortelės pavyzdys.
   2.   EUPOL AFGHANISTAN turi teisę misijos vadovo sprendimu savo būstinėje ir kitur iškelti ES vėliavą atskirai arba kartu su priimančiosios valstybės vėliava su priimančiosios valstybės sutikimu, priklausomai nuo saugumo padėties atitinkamoje vietovėje. Nacionalines vėliavas ar EUPOL AFGHANISTAN dalyvaujančių nacionalinių kontingentų skiriamuosius ženklus misijos vadovo sprendimu galima naudoti EUPOL AFGHANISTAN infrastruktūroje, ant automobilių ir kitų transporto priemonių ir ant uniformų.
   4 straipsnis
   Sienų kirtimas ir judėjimas priimančiosios valstybės teritorijoje
   1.   EUPOL AFGHANISTAN personalas, EUPOL AFGHANISTAN priklausantis turtas, automobiliai ir kitos civilinės transporto priemonės kerta priimančiosios valstybės sieną oficialiuose sienos kirtimo punktuose ir tarptautiniais oro erdvės koridoriais.
   2.   Priimančioji valstybė sudaro palankias sąlygas EUPOL AFGHANISTAN personalui ir EUPOL AFGHANISTAN priklausančiam turtui, automobiliams ir kitoms civilinėms transporto priemonėms įvažiuoti bei patekti į priimančiosios valstybės teritoriją ir iš jos išvykti bei būti iš jos išgabentam. Išskyrus pasų kontrolę, vykdomą įvažiuojant į priimančiosios valstybės teritoriją ir iš jos išvykstant, priimančiosios valstybės teritorijoje EUPOL AFGHANISTAN personalo nariams, turintiems EUPOL AFGHANISTAN asmens tapatybės kortelę ar laikiną dokumentą, įrodantį, kad dalyvauja EUPOL AFGHANISTAN, netaikomos pasų taisyklės, muitinės kontrolės bei procedūrų taisyklės, vizų bei imigracijos taisyklės ir joks kitoks imigracijos patikrinimo būdas.
   3.   EUPOL AFGHANISTAN personalo nariams, prašantiems vizos, netaikomos priimančiosios valstybės taisyklės, reglamentuojančios užsieniečių registravimą ir kontrolę, tačiau jiems nesuteikiama teisė nuolat būti ar gyventi priimančiosios valstybės teritorijoje. Afganistano užsienio reikalų ministerija šiuo tikslu imasi veiksmų pagal teisę.
   4.   EUPOL AFGHANISTAN priklausantis turtas, automobiliai ir kitos civilinės transporto priemonės, atvykstantys į priimančiosios valstybės teritoriją, kertantys ją tranzitu ar išvykstantys iš jos, turint tikslą paremti EUPOL AFGHANISTAN, netikrinami, jiems netaikomas reikalavimas pateikti inventoriaus aprašus ar kitus muitinės dokumentus. EUPOL AFGHANISTAN atitinkamoms priimančiosios valstybės valdžios institucijoms pateikia tokio turto, automobilių ir kitų civilinių transporto priemonių sąrašą.
   5.   Automobiliams ir kitoms civilinėms transporto priemonėms, naudojamoms EUPOL AFGHANISTAN įgyvendinimo tikslais, netaikomi vietiniai licencijavimo ar registravimo reikalavimai. Susiję tarptautiniai standartai bei reglamentai ir toliau taikomi. Misijos vadovo prašymu priimančioji valstybė visiems EUPOL AFGHANISTAN automobiliams nemokamai išduoda diplomatinius numerius. Jei reikia, sudaromi papildomi susitarimai, kaip nurodyta 19 straipsnyje.
   6.   EUPOL AFGHANISTAN personalo nariai priimančiosios valstybės teritorijoje gali vairuoti automobilius, vesti laivus bei keltus, pilotuoti orlaivius ir naudotis kitomis civilinėmis transporto priemonėmis, jeigu jie atitinkamai turi galiojančius nacionalinius ar tarptautinius vairuotojo pažymėjimus, laivo kapitono pažymėjimus ar piloto pažymėjimus. Priimančioji valstybė, netaikydama mokesčio ar rinkliavos, pripažįsta EUPOL AFGHANISTAN personalo turimus vairuotojo pažymėjimus ar leidimus galiojančiais.
   7.   EUPOL AFGHANISTAN personalui bei jiems priklausantiems automobiliais, kitoms civilinėms transporto priemonėmis, įranga ir ištekliams suteikiama galimybė laisvai ir nevaržomai judėti priimančiosios valstybės teritorijoje, įskaitant jos oro erdvę, atsižvelgiant į saugumo padėtį, kurią bendrai įvertina misijos vadovas ir atitinkamos priimančiosios valstybės institucijos. Jei reikia, pagal šio Susitarimo 19 straipsnį galima sudaryti papildomus susitarimus.
   8.   EUPOL AFGHANISTAN personalas bei vietoje įdarbintas personalas, keliaudamas, kad atliktų oficialias pareigas, gali naudotis viešaisiais keliais, tiltais, laivais, keltais ir oro uostais nemokėdami muito mokesčių, rinkliavų, kelio mokesčių, mokesčių ar panašaus pobūdžio privalomųjų mokėjimų. Keliaujant už priimančiosios valstybės ribų laikomasi tarptautinės teisės. EUPOL AFGHANISTAN ir jos personalas neatleidžiami nuo pagrįstų privalomųjų mokėjimų už prašomas ir gaunamas paslaugas laikantis sąlygų, kurios taikomos paslaugoms, teikiamoms priimančiosios valstybės piliečiams.
   5 straipsnis
   Priimančiosios valstybės EUPOL AFGHANISTAN suteikiamos privilegijos ir imunitetai
   1.   EUPOL AFGHANISTAN infrastruktūra turi neliečiamybę. Priimančiosios valstybės atstovai negali į ją įeiti be misijos vadovo sutikimo.
   2.   EUPOL AFGHANISTAN infrastruktūrai, joje esantiems baldams ir kitam turtui bei jos patvirtintoms transporto priemonėms pagal diplomatinius principus negali būti taikoma krata, rekvizavimas, areštas ar sunaikinimas.
   3.   EUPOL AFGHANISTAN, jos nuosavybei ir turtui, kur jie bebūtų ir kas juos turėtų, taikomas imunitetas nuo bet kokių teisinių procesinių veiksmų.
   4.   EUPOL AFGHANISTAN archyvams ir dokumentams, kur jie bebūtų, pagal diplomatinius principus visą laiką taikomas imunitetas nuo bet kokių teisinių procesinių veiksmų. EUPOL AFGHANISTAN oficialiai informuoja priimančiosios valstybės valdžios institucijas apie tų archyvų ir dokumentų vietą.
   5.   Oficiali EUPOL AFGHANISTAN korespondencija turi neliečiamybę.
   6.   EUPOL AFGHANISTAN, taip pat jos tiekėjai ar rangovai, atleidžiami nuo visų nacionalinių, regioninių ir vietos valdžios mokesčių ar panašaus pobūdžio privalomųjų mokėjimų už įsigytas ir importuojamas prekes, suteiktas paslaugas ir EUPOL AFGHANISTAN naudojamą infrastruktūrą, jeigu visa tai skirta misijos tikslams. Pagal diplomatinius principus EUPOL AFGHANISTAN neatleidžiama nuo mokesčių ar privalomųjų mokėjimų, mokamų už suteiktas paslaugas.
   7.   Pagal diplomatinius principus priimančioji valstybė leidžia įvežti visas teisėtas prekes, reikalingas EUPOL AFGHANISTAN tikslams, ir atleidžia nuo visų muitų, rinkliavų, kelių mokesčių, mokesčių ir panašaus pobūdžio privalomųjų mokėjimų už šias prekes, išskyrus mokesčius už sandėliavimą, pervežimą ir kitas suteiktas paslaugas.
   6 straipsnis
   Priimančiosios valstybės EUPOL AFGHANISTAN personalui suteikiamos privilegijos ir imunitetai
   1.   Pagal diplomatinius principus EUPOL AFGHANISTAN personalo narių negalima suimti ar sulaikyti.
   2.   EUPOL AFGHANISTAN personalo dokumentai, korespondencija ir nuosavybė turi neliečiamybę, išskyrus tuos atvejus, kai taikomos pagal 7 dalį leidžiamos vykdymo priemonės.
   3.   Priimančioji valstybė, laikydamasi savo taikytinų įstatymų ir kitų teisės aktų, EUPOL AFGHANISTAN personalui nemokamai išduoda diplomatines asmens tapatybės korteles.
   4.   EUPOL AFGHANISTAN personalas bet kuriomis aplinkybėmis turi imunitetą priimančiosios valstybės baudžiamosios jurisdikcijos atžvilgiu. EUPOL AFGHANISTAN personalo narių imunitetą baudžiamosios jurisdikcijos atžvilgiu atitinkamais atvejais gali panaikinti atitinkama siunčiančioji valstybė ar ES institucija. Toks panaikinimas visada turi būti aiškiai suformuluotas.
   5.   EUPOL AFGHANISTAN personalo nariai turi imunitetą priimančiosios valstybės civilinės ir administracinės jurisdikcijos atžvilgiu dėl visko, ką jie pasakė ir parašę, ir dėl visų veiksmų, padarytų atliekant savo oficialias funkcijas. Jeigu prieš EUPOL AFGHANISTAN personalo narius pradedama civilinė byla priimančiosios valstybės teisme, apie tai nedelsiant pranešama misijos vadovui ir siunčiančiosios valstybės kompetentingai institucijai ar ES institucijai. Misijos vadovas ir siunčiančiosios valstybės kompetentinga institucija ar ES institucija prieš teisminio bylos nagrinėjimo pradžią teismui patvirtina, kad atitinkamą veiksmą EUPOL AFGHANISTAN personalo nariai padarė atlikdami savo oficialias funkcijas. Jeigu veiksmas buvo padarytas atliekant oficialias funkcijas, teisminis procesas nepradedamas ir taikomos 16 straipsnio nuostatos. Jeigu veiksmas buvo padarytas neatliekant oficialių funkcijų, galima tęsti teisminį procesą. Misijos vadovo ir siunčiančiosios valstybės kompetentingos institucijos ar ES institucijos patvirtinimas yra įpareigojantis priimančiosios valstybės teismo atžvilgiu; priimančioji valstybė negali jo užginčyti. Jei EUPOL AFGHANISTAN personalo nariai pradeda teisminį procesą, jie nebegali remtis imunitetu jurisdikcijos atžvilgiu dėl priešieškinio, tiesiogiai susijusio su pagrindiniu ieškiniu.
   6.   EUPOL AFGHANISTAN personalo nariai neprivalo duoti liudytojo parodymus.
   7.   EUPOL AFGHANISTAN personalo nariams negalima taikyti jokių vykdymo priemonių, išskyrus tuos atvejus, kai jiems iškeliama su jų oficialiomis funkcijomis nesusijusi civilinė byla. EUPOL AFGHANISTAN personalo narių nuosavybė, kuri, kaip patvirtino misijos vadovas, yra reikalinga jų oficialioms funkcijoms atlikti, negali būti konfiskuojama vykdant teismo sprendimą, sprendimą ar nutartį. Civilinėse bylose netaikomi jokie apribojimai EUPOL AFGHANISTAN personalo narių asmens laisvei ar kitos suvaržymo priemonės.
   8.   EUPOL AFGHANISTAN personalo narių imunitetas nuo priimančiosios valstybės jurisdikcijos nepanaikina atitinkamų siunčiančiųjų valstybių jurisdikcijos jų atžvilgiu.
   9.   EUPOL AFGHANISTAN personalo narių EUPOL AFGHANISTAN misijai suteiktoms paslaugoms pagal diplomatinius principus netaikomos socialinės apsaugos nuostatos, kurios gali galioti priimančiojoje valstybėje.
   10.   EUPOL AFGHANISTAN personalo narių tarnybinės pajamos ir atlyginimai, kuriuos jiems moka EUPOL AFGHANISTAN arba siunčiančiosios valstybės, bei pajamos, gaunamos ne priimančiojoje valstybėje, neapmokestinamos priimančiosios valstybės mokesčiais. Vietoje įdarbintas personalas neatleidžiamas nuo galiojančių įstatymų.
   11.   Priimančioji valstybė, laikydamasi tų įstatymų ir kitų teisės aktų, kuriuos ji gali priimti, leidžia įvežti EUPOL AFGHANISTAN personalo narių asmeniniam naudojimui skirtus daiktus ir atleidžia nuo visų muitų, mokesčių ir susijusių privalomųjų mokėjimų, išskyrus mokesčius už sandėliavimo, pervežimo ir panašias paslaugas. Priimančioji valstybė taip pat leidžia šiuos daiktus išsivežti. EUPOL AFGHANISTAN personalas atleidžiamas nuo PVM ir mokesčių už vidaus rinkoje įsigytas prekes ar suteiktas paslaugas pagal priimančiosios valstybės įstatymus.
   12.   EUPOL AFGHANISTAN personalo narių asmeninis bagažas netikrinamas, išskyrus atvejus, kai yra rimtų priežasčių manyti, kad jame yra daiktų, kurie nėra skirti EUPOL AFGHANISTAN personalo narių asmeniniam naudojimui, arba daiktų, kuriuos įvežti ar išvežti draudžiama įstatymu arba kuriuos įvežant ar išvežant atliekamas patikrinimas pagal priimančiosios valstybės karantino taisykles. Toks asmeninis bagažas tikrinamas tik dalyvaujant atitinkamų priimančiosios valstybės organų atstovams ir atitinkamam EUPOL AFGHANISTAN tarptautinio personalo nariui arba jam atstovaujančiam įgaliotam EUPOL AFGHANISTAN atstovui.
   7 straipsnis
   Vietoje įdarbintas personalas
   Vietoje įdarbintas personalas naudojasi privilegijomis ir imunitetais pagal tarptautines kategorijas tik tiek, kiek tai leidžia priimančioji valstybė. Tačiau priimančioji valstybė naudojasi jurisdikcija to personalo atžvilgiu pernelyg nekliudydama vykdyti EUPOL AFGHANISTAN funkcijų.
   8 straipsnis
   Baudžiamoji jurisdikcija
   Siunčiančiosios valstybės kompetentingos institucijos turi teisę priimančiosios valstybės teritorijoje pagal atitinkamą siunčiančiosios valstybės teisę viso EUPOL AFGHANISTAN personalo atžvilgiu naudotis baudžiamąja jurisdikcija ir taikyti drausmines priemones.
   9 straipsnis
   Saugumas
   1.   Priimančioji valstybė savo sąskaita ir atsižvelgdama į savo galimybes visiškai prisiima atsakomybę dėl EUPOL AFGHANISTAN personalo saugumo.
   2.   1 dalies tikslais priimančioji valstybė imasi visų reikalingų priemonių užtikrinti EUPOL AFGHANISTAN ir jos personalo apsaugą, saugą ir saugumą. Visos konkrečios nuostatos, kurias siūlo priimančioji valstybė, prieš jas įgyvendinant suderinamos su misijos vadovu. Priimančioji valstybė leidžia vykdyti ir be jokio mokesčio remia veiksmus, susijusius su EUPOL AFGHANISTAN personalo medicinine evakuacija.
   Jei reikia, sudaromi papildomi susitarimai, kaip nurodyta 19 straipsnyje.
   3.   Nusprendus misijos vadovui ir laikantis atitinkamų priimančiosios valstybės įstatymų dėl sprogiųjų medžiagų ir šaulių ginklų, EUPOL AFGHANISTAN personalo nariai turi teisę su savimi nešiotis asmeninius ginklus ir amuniciją, kurie gali būti skirti tik savigynai. Šiuo tikslu EUPOL AFGHANISTAN atitinkamoms Afganistano valdžios institucijoms reguliariai pateikia šaunamųjų ginklų, kuriuos nešiojasi misijos personalo nariai, sąrašą.
   10 straipsnis
   Uniforma
   1.   EUPOL AFGHANISTAN darbuotojai dėvi nacionalinę uniformą arba civilinę aprangą su skiriamąja EUPOL AFGHANISTAN identifikacija.
   2.   Uniformos dėvėjimą reglamentuoja misijos vadovo nustatytos taisyklės.
   11 straipsnis
   Bendradarbiavimas ir galimybė naudotis informacija
   1.   Priimančioji valstybė visapusiškai bendradarbiauja su EUPOL AFGHANISTAN misija ir jos personalu ir teikia jiems paramą.
   2.   Jeigu paprašoma ir jeigu to reikia EUPOL AFGHANISTAN misijai įvykdyti, priimančioji valstybė EUPOL AFGHANISTAN personalui suteikia galimybę naudotis:

               —

               priimančiosios valstybės žinioje esančia infrastruktūra, vietovėmis ir oficialiomis transporto priemonėmis, kurių reikia EUPOL AFGHANISTAN įgaliojimams vykdyti,

               —

               su nacionalinių saugumo institucijų sutikimu – priimančiosios valstybės žinioje esančiais dokumentais, medžiaga ir informacija, kiek tai reikalinga EUPOL AFGHANISTAN įgaliojimams vykdyti.

         Jei reikia, pirmos įtraukos tikslais sudaromi papildomi susitarimai, kaip nurodyta 19 straipsnyje.
   3.   Misijos vadovas ir priimančioji valstybė reguliariai konsultuojasi ir imasi reikalingų priemonių, kad visais atitinkamais lygiais užtikrintų glaudžius ir abipusius tarpusavio ryšius. Priimančioji valstybė gali skirti už ryšius su EUPOL AFGHANISTAN atsakingą pareigūną.
   12 straipsnis
   Priimančiosios valstybės parama ir sutarčių sudarymas
   1.   Priimančioji valstybė padeda EUPOL AFGHANISTAN surasti tinkamą infrastruktūrą, jei to buvo paprašyta.
   2.   Jei reikia ir yra galimybė, priimančioji valstybė leidžia nemokamai naudotis priimančiosios valstybės Vyriausybei priklausančia infrastruktūra, jei tokios infrastruktūros paprašoma EUPOL AFGHANISTAN administracinei ir operatyvinei veiklai vykdyti. EUPOL AFGHANISTAN gali naudotis privatiems subjektams priklausančia infrastruktūra tik su infrastruktūros savininko sutikimu ir visiškai laikydamasi atitinkamos nuomos ar kitos sutarties.
   3.   Atsižvelgdama į turimas priemones ir galimybes, priimančioji valstybė padeda ir teikia paramą rengiant, steigiant ir vykdant EUPOL AFGHANISTAN, įskaitant bendrą naudojimąsi infrastruktūra ir įranga EUPOL AFGHANISTAN ekspertų reikmėms.
   4.   Priimančiosios valstybės pagalba ir parama EUPOL AFGHANISTAN teikiama bent tokiomis pačiomis sąlygomis, kaip ir priimančiosios valstybės piliečiams teikiama pagalba ir parama.
   5.   EUPOL AFGHANISTAN turi pagal priimančiosios valstybės įstatymus ir kitus teisės aktus savo misijai vykdyti būtiną teisnumą ir veiksnumą, kurio reikia visų pirma banko sąskaitoms atidaryti ir turtui įsigyti ar jį perleisti ir norint būti teisinio proceso šalimi.
   6.   Priimančiojoje valstybėje EUPOL AFGHANISTAN sudarytoms sutartims taikytina teisė nustatoma atitinkamomis tų sutarčių nuostatomis.
   7.   EUPOL AFGHANISTAN sudarytose sutartyse galima numatyti, kad ginčams, kylantiems dėl sutarties įgyvendinimo, taikoma šio Susitarimo 16 straipsnio 3 ir 4 dalyse nurodyta ginčų sprendimo tvarka.
   8.   Priimančioji valstybė sudaro palankias sąlygas sutartims, kurias EUPOL AFGHANISTAN sudaro su komerciniais subjektais misijos tikslais, įgyvendinti.
   13 straipsnis
   Infrastruktūros keitimas
   1.   EUPOL AFGHANISTAN turi įgaliojimus statyti, keisti ar kitaip modifikuoti jai priklausančią arba priimančiajai valstybei priklausančią ir jos valdomą infrastruktūrą, jei to reikia misijos veiklos tikslams.
   2.   Priimančioji valstybė nereikalauja iš EUPOL AFGHANISTAN jokios kompensacijos už statybas, susijusias su pirmiau minėta priimančiajai valstybei priklausančia infrastruktūra, ar jos keitimus bei modifikacijas.
   14 straipsnis
   EUPOL AFGHANISTAN personalo narių mirties atvejai
   1.   Misijos vadovas turi teisę pasirūpinti reikalingais formalumais ir sutvarkyti juos dėl EUPOL AFGHANISTAN misijos mirusio personalo nario, taip pat dėl asmeninės velionio nuosavybės grąžinimo į tėvynę.
   2.   EUPOL AFGHANISTAN personalo nario mirties atveju autopsija atliekama tik gavus atitinkamos valstybės sutikimą ir dalyvaujant EUPOL AFGHANISTAN ir (arba) atitinkamos valstybės atstovui.
   3.   Priimančioji valstybė ir EUPOL AFGHANISTAN visapusiškai bendradarbiauja siekdamos kuo anksčiau pargabenti EUPOL AFGHANISTAN personalo nario palaikus į tėvynę.
   15 straipsnis
   Komunikacijos
   1.   EUPOL AFGHANISTAN, palaikydama ryšį su priimančiosios valstybės Telekomunikacijų ir informacinių technologijų ministerija, gali įrengti radijo dažnių siuntimo ir priėmimo stotis bei palydovines sistemas ir jomis naudotis. Siekdama išvengti konfliktų dėl atitinkamų dažnių naudojimo, ji bendradarbiauja su priimančiosios valstybės kompetentingos institucijomis. Priimančioji valstybė nemokamai suteikia galimybę naudotis dažnių spektru.
   2.   EUPOL AFGHANISTAN turi teisę misijos tikslais be apribojimų naudotis radijo (įskaitant palydovinį, mobilųjį ir portatyvinį radiją), telefono, telegrafo ir faksimiliniu ryšiu bei kitomis priemonėmis, taip pat teisę sumontuoti įrangą, būtiną tokių ryšių palaikymui EUPOL AFGHANISTAN infrastruktūroje arba tarp EUPOL AFGHANISTAN infrastruktūrų, įskaitant kabelių ir antžeminių linijų tiesimą.
   3.   EUPOL AFGHANISTAN turi teisę savo infrastruktūroje pasirūpinti būtinomis priemonėmis dėl pašto, adresuoto EUPOL AFGHANISTAN ir (arba) jos personalui ir kurį siunčia EUPOL AFGHANISTAN ir (arba) jos personalas, perdavimo.
   16 straipsnis
   Ieškiniai mirties, sužalojimo, patirtos žalos ar nuostolių atveju
   1.   EUPOL AFGHANISTAN ir jos personalas neatsako už žalą civilių gyventojų arba valdžios turtui, arba už tokio turto praradimą, susijusius su misijos vykdymu, jei tai buvo neišvengiama vykdant veiklą arba jei tai atsitiko dėl veiklos, susijusios su visuomenės neramumais ar EUPOL AFGHANISTAN apsauga. Įvykus incidentui, susijusiam su tokia žala ar praradimu, Šalys atlieka bendrą tyrimą, kad su incidentu susiję klausimai būtų atitinkamai išspręsti.
   2.   Siekiant taikiai išspręsti ginčą, ieškiniai dėl žalos civilių gyventojų arba valdžios turtui, arba dėl tokio turto praradimo, kurie nepatenka į 1 dalies taikymo sritį, taip pat ieškiniai asmenų mirties arba sužalojimo atveju, arba ieškiniai dėl žalos EUPOL AFGHANISTAN turtui arba dėl tokio turto praradimo, persiunčiami EUPOL AFGHANISTAN per priimančiosios valstybės kompetentingas institucijas, jei tai yra priimančiosios valstybės juridinių ar fizinių asmenų pareikšti ieškiniai, arba persiunčiami priimančiosios valstybės kompetentingoms institucijoms, jei tai yra ieškiniai, kuriuos pareiškė EUPOL AFGHANISTAN.
   3.   Nepavykus ginčo išspręsti taikiai, ieškinys perduodamas ieškinių nagrinėjimo komisijai, kurią lygiomis dalimis sudaro EUPOL AFGHANISTAN ir priimančiosios valstybės atstovai. Ginčas išsprendžiamas bendru susitarimu.
   4.   Tuo atveju, jei ieškinių nagrinėjimo komisija ginčo negali išspręsti, ginčą dėl ieškinių, neviršijančių 40 000 EUR, diplomatinėmis priemonėmis sprendžia priimančioji valstybė ir ES atstovai. Ginčas dėl ieškinių, viršijančių tą sumą, perduodamas arbitražui, kurio sprendimai yra privalomi.
   5.   4 dalyje nurodytą arbitražą sudaro trys arbitrai, kurių vieną skiria priimančioji valstybė, antrą – EUPOL AFGHANISTAN, o trečią – bendrai priimančioji valstybė ir EUPOL AFGHANISTAN. Tais atvejais, kai viena iš Šalių nepaskiria arbitro per dviejų mėnesių laikotarpį, arba kai priimančioji valstybė ir EUPOL AFGHANISTAN negali susitarti dėl trečiojo arbitro skyrimo, tą arbitrą skiria JT misijos Afganistane vadovas.
   6.   EUPOL AFGHANISTAN ir priimančiosios valstybės administracinės valdžios institucijos sudaro administracinį susitarimą siekdamos nustatyti ieškinių nagrinėjimo komisijos ir arbitražo įgaliojimus, tose institucijose taikytiną tvarką ir ieškinių padavimo sąlygas.
   17 straipsnis
   Ryšių palaikymas ir ginčai
   1.   Visus klausimus, kylančius dėl šio Susitarimo taikymo, bendrai svarsto EUPOL AFGHANISTAN atstovai ir priimančiosios valstybės kompetentingos institucijos.
   2.   Nepavykus iš anksto susitarti, ginčus dėl šio Susitarimo aiškinimo ar taikymo vien tik diplomatinėmis priemonėmis tarpusavyje sprendžia priimančioji valstybė ir ES atstovai.
   18 straipsnis
   Kitos nuostatos
   1.   Priimančiosios valstybės Vyriausybė yra atsakinga už tai, kad atitinkamos priimančiosios valstybės vietos valdžios institucijos įgyvendintų ir gerbtų šiame Susitarime numatytas EUPOL AFGHANISTAN ir jos personalo privilegijas, imunitetus bei teises.
   2.   Nė viena šio Susitarimo nuostata nesiekiama nukrypti nuo teisių, kurios gali būti suteiktos ES valstybei narei arba bet kuriai kitai valstybei, prisidedančiai prie EUPOL AFGHANISTAN pagal kitus susitarimus, ir nė viena nuostata negali būti aiškinama kaip leidžianti nukrypti nuo tų teisių.
   19 straipsnis
   Įgyvendinimo susitarimai
   Taikant šį Susitarimą, operatyvinius, administracinius ir techninius klausimus galima reglamentuoti atskirais misijos vadovo ir priimančiosios valstybės administracinės valdžios institucijų susitarimais.
   20 straipsnis
   Įsigaliojimas ir nutraukimas
   1.   Šis Susitarimas įsigalioja jo pasirašymo dieną pagal galiojančius priimančiosios valstybės įstatymus ir procedūras. Jei Susitarimas nenustoja galioti dėl to, kad iš priimančiosios valstybės išvyko paskutinis EUPOL AFGHANISTAN personalo narys ir EUPOL AFGHANISTAN apie tai pranešė, Susitarimas galioja 3 (trejus) metus nuo jo pasirašymo dienos.
   2.   Jei Susitarimas nenustoja galioti dėl to, kad iš priimančiosios valstybės išvyko paskutinis EUPOL AFGHANISTAN personalo narys ir EUPOL AFGHANISTAN apie tai pranešė, praėjus 3 metams nuo Susitarimo pasirašymo dienos Susitarimas automatiškai pratęsiamas kitam 3 (trejų) metų terminui, jei viena iš Šalių, ne vėliau kaip prieš 6 (šešis) mėnesius pateikusi išankstinį pranešimą raštu, jo nenutraukia.
   3.   Nepaisant 1 dalies, laikoma, kad 4 straipsnio 8 dalyje, 5 straipsnio 1–3, 6 ir 7 dalyse, 6 straipsnio 1, 3, 4, 6 ir 8–10 dalyse, 13 ir 16 straipsniuose išdėstytos nuostatos taikomos nuo pirmųjų EUPOL AFGHANISTAN personalo narių dislokavimo datos, jeigu ta data yra ankstesnė už šio Susitarimo įsigaliojimo datą.
   4.   Šis Susitarimas gali būti keičiamas raštišku Šalių susitarimu.
   5.   Šio Susitarimo nutraukimas neturi įtakos teisėms ar įsipareigojimams, atsirandantiems vykdant šį Susitarimą iki tokio nutraukimo.

      Priimta Kabule 2010 m. spalio 14 d. anglų ir dari kalbomis dviem egzemplioriais. Esant anglų ir dari kalbinių redakcijų aiškinimo skirtumams, pirmenybė teikiama anglų kalbai.

            Europos Sąjungos vardu

         Vygaudas UŠACKAS

            Afganistano Islamo Respublikos vardu

         Eklil Ahmad HAKIMI


title: 2017 m. birželio 27 d. Europos Centrinio Banko sprendimas (ES) 2017/1198 dėl nacionalinių kompetentingų institucijų Europos Centriniam Bankui teikiamų ataskaitų apie kredito įstaigų finansavimo planus (ECB/2017/21)

text:
5.7.2017

               LT

               Europos Sąjungos oficialusis leidinys

               L 172/32

         EUROPOS CENTRINIO BANKO SPRENDIMAS (ES) 2017/1198
   2017 m. birželio 27 d.
   dėl nacionalinių kompetentingų institucijų Europos Centriniam Bankui teikiamų ataskaitų apie kredito įstaigų finansavimo planus (ECB/2017/21)
   EUROPOS CENTRINIO BANKO VALDANČIOJI TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. spalio 15 d. Tarybos reglamentą (ES) Nr. 1024/2013, kuriuo Europos Centriniam Bankui pavedami specialūs uždaviniai, susiję su rizikos ribojimu pagrįstos kredito įstaigų priežiūros politika (1), ypač į jo 6 straipsnio 2 dalį,
   atsižvelgdama į 2014 m. balandžio 16 d. Europos Centrinio Banko reglamentą (ES) Nr. 468/2014, kuriuo sukuriama Europos Centrinio Banko, nacionalinių kompetentingų institucijų ir nacionalinių paskirtųjų institucijų bendradarbiavimo Bendrame priežiūros mechanizme struktūra (BPM pagrindų reglamentas) (ECB/2014/17) (2), ypač į jo 21 straipsnį,
   atsižvelgdama į Priežiūros valdybos pasiūlymą,
   kadangi:

               (1)

               2014 m. birželio 19 d. Europos bankininkystės institucija (EBI) priėmė Gaires dėl kredito įstaigų finansavimo planams skirtų suderintų apibrėžčių ir ataskaitų formų, numatytų ESRV/2012/2 A rekomendacijos 4 punkte (3) (toliau – EBI gairės). EBI gairėmis siekiama įtvirtinti nuoseklią, veiksmingą ir efektyvią priežiūros praktiką, šiuo tikslu suderinant ataskaitų formas ir apibrėžtis, kad kredito įstaigoms būtų lengviau teikti ataskaitas apie finansavimo planus;

               (2)

               EBI gairės skirtos Europos Parlamento ir Tarybos reglamento (ES) Nr. 1093/2010 (4) 4 straipsnio 2 dalyje nustatytoms kompetentingoms institucijoms, taip pat įstaigoms, kurios pagal nacionalinę Europos sisteminės rizikos valdybos rekomendacijos ESRV/2012/2 (5) įgyvendinimo sistemą savo kompetentingoms institucijoms teikia ataskaitas apie finansavimo planus;

               (3)

               išimtinai tik Reglamento (ES) Nr. 1024/2013 4 straipsnio 1 bei 2 dalyse ir 5 straipsnio 2 dalyje jam pavestų uždavinių vykdymo tikslais dalyvaujančiose valstybėse narėse Europos Centrinis Bankas (ECB) laikomas atitinkamai kompetentinga arba paskirtąja institucija, kaip numatyta Sąjungos teisėje. Dėl to ECB yra EBI gairių adresatas, kai tai susiję su kredito įstaigomis, kurios laikomos svarbiomis pagal Reglamentą (ES) Nr. 1024/2013;

               (4)

               siekiant laikytis EBI gairių, ECB turėtų užtikrinti, kad svarbios kredito įstaigos teiktų ataskaitas apie savo finansavimo planus, naudodamos suderintas ataskaitų formas ir apibrėžtis, nurodytas prie EBI gairių pridėtoje ataskaitos apie finansavimo planą formoje;

               (5)

               vadovaujantis Reglamento (ES) Nr. 1024/2013 6 straipsnio 2 dalimi ir Reglamento (ES) Nr. 468/2014 (ECB/2014/17) 21 straipsniu, nedarant poveikio ECB teisei tiesiogiai gauti kredito įstaigų teikiamą informaciją arba nuolat turėti tiesioginę prieigą prie šios informacijos, nacionalinės kompetentingos institucijos ECB suteiks visą informaciją, kurios reikia Reglamentu (ES) Nr. 1024/2013 ECB pavestiems uždaviniams vykdyti;

               (6)

               laikydamas, kad informacija apie finansavimo planus yra būtina mikroprudenciniams ir makroprudenciniams tikslams, ECB nusprendė reikalauti, kad nacionalinės kompetentingos institucijos pateiktų jam kredito įstaigų finansavimo planus;

               (7)

               reikia patikslinti, kokiu būdu nacionalinės kompetentingos institucijos teiks finansavimo planus ECB. Visų pirma, turėtų būti patikslinti tokios informacijos teikimo formatai, dažnumas ir laikas, taip pat išsamiau apibūdintas kokybės patikrinimas, kurį nacionalinės kompetentingos institucijos turi atlikti prieš perduodamos informaciją ECB,

         PRIĖMĖ ŠĮ SPRENDIMĄ:
   1 straipsnis
   Taikymo sritis
   Šiame sprendime reikalaujama, kad nacionalinės kompetentingos institucijos pateiktų ECB tam tikrų svarbių ir mažiau svarbių kredito įstaigų finansavimo planus, ir nustatomos tokių finansavimo planų pateikimo ECB procedūros.
   2 straipsnis
   Sąvokų apibrėžtys
   Šiame sprendime taikomos Reglamente (ES) Nr. 468/2014 (ECB/2014/17) nurodytos terminų apibrėžtys kartu su šiomis apibrėžtimis:
   1.   svarbi kredito įstaiga– kredito įstaiga, kuri turi svarbaus prižiūrimo subjekto statusą pagal Reglamentą (ES) Nr. 468/2014 (ECB/2014/17), ir
   2.   mažiau svarbi kredito įstaiga– kredito įstaiga, kuri neturi svarbaus prižiūrimo subjekto statuso pagal Reglamentą (ES) Nr. 468/2014 (ECB/2014/17).
   3 straipsnis
   Ataskaitų apie finansavimo planus teikimo reikalavimai
   1.   Nacionalinės kompetentingos institucijos teikia ECB šių kredito įstaigų, įsteigtų jų atitinkamose dalyvaujančiose valstybėse narėse, finansavimo planus, kurie atitinka EBI gaires:

               a)

               svarbių kredito įstaigų aukščiausiu konsolidavimo lygiu dalyvaujančiose valstybėse narėse konsoliduotu pagrindu;

               b)

               svarbių kredito įstaigų, nepriklausančių prižiūrimai grupei, individualiai;

               c)

               mažiau svarbių kredito įstaigų, kurių atžvilgiu atitinkamos nacionalinės kompetentingos institucijos privalo teikti EBI atitinkamus finansavimo planus pagal Europos bankininkystės institucijos sprendimą EBA/DC/2015/130 (6), konsoliduotu pagrindu arba individualiai, jei šios įstaigos nepriklauso prižiūrimai grupei.

         2.   Nacionalinės kompetentingos institucijos, kurios renka svarbių kredito įstaigų, nenurodytų 1 dalies a ir b punktuose, finansavimo planus, šiuos planus teikia ECB, jeigu jie atitinka EBI gaires.
   3.   Finansavimo planai teikiami ECB naudojant suderintas ataskaitų formas ir apibrėžtis, nurodytas prie EBI gairių pridėtoje ataskaitos apie finansavimo planą formoje. Finansavimo planų ataskaitinė data yra praėjusių metų gruodžio 31 d.
   4 straipsnis
   Pateikimo datos
   1.   Nacionalinės kompetentingos institucijos pateikia ECB svarbių kredito įstaigų, nurodytų 3 straipsnio 1 dalies a ir b punktuose, finansavimo planus iki 10-tos darbo dienos nuo pateikimo datos, nurodytos EBI gairių 8 punkte.
   2.   Nacionalinės kompetentingos institucijos pateikia ECB kredito įstaigų, nurodytų 3 straipsnio 1 dalies c punkte ir 3 straipsnio 2 dalyje, finansavimo planus iki 12.00 valandos Vidurio Europos laiku (CET) tą dieną, iki kurios nacionalinės kompetentingos institucijos turi pateikti finansavimo planus EBI pagal EBI gairių 8 punktą.
   5 straipsnis
   Duomenų kokybės patikrinimai
   1.   Nacionalinės kompetentingos institucijos stebi ir užtikrina duomenų, pateikiamų ECB, kokybę ir patikimumą. Nacionalinės kompetentingos institucijos taiko patvirtinimo taisykles, kurias parengia ir palaiko EBI, ir atlieka papildomus duomenų kokybės patikrinimus, kuriuos apibrėžia ECB, bendradarbiaudamas su nacionalinėmis kompetentingomis institucijomis.
   2.   Patikrinus atitiktį patvirtinimo taisyklėms ir kokybės patikrinimus, duomenys pateikiami vadovaujantis šiais papildomais būtinaisiais tikslumo standartais:

               a)

               nacionalinės kompetentingos institucijos teikia informaciją, jei taikytina, apie pokyčius, kurie matyti iš pateiktų duomenų, ir

               b)

               informacija privalo būti išsami: esančios spragos turi būti pripažintos, paaiškintos ECB ir, jei taikytina, nedelsiant užpildytos.

         6 straipsnis
   Kokybinė informacija
   1.   Nacionalinės kompetentingos institucijos nedelsdamos pateikia ECB atitinkamus paaiškinimus, jeigu duomenų kokybė konkrečioje taksonomijos lentelėje negali būti užtikrinta.
   2.   Be to, nacionalinės kompetentingos institucijos nurodo ECB priežastis, dėl kurių buvo pateikti reikšmingi taisymai.
   7 straipsnis
   Perdavimo formatas
   1.   Siekiant, kad pagal EBI gaires duomenimis būtų keičiamasi naudojant vienodą techninį formatą, nacionalinės kompetentingos institucijos šiame sprendime nurodytus duomenis teikia naudodamos taikytiną išplėstinės verslo ataskaitų kalbos (angl. eXtensible Business Reporting Language) taksonomiją.
   2.   Atliekant atitinkamą perdavimą, prižiūrimi subjektai identifikuojami naudojant juridinio asmens identifikatorių.
   8 straipsnis
   Pirmojo ataskaitų teikimo ataskaitinė data
   Pirmoji ataskaitinė data ataskaitų teikimui pagal 3 straipsnį yra 2017 m. gruodžio 31 d.
   9 straipsnis
   Įsigaliojimas
   Šis sprendimas įsigalioja tą dieną, kai apie jį pranešama adresatams.
   10 straipsnis
   Adresatai
   Šis sprendimas skirtas dalyvaujančių valstybių narių nacionalinėms kompetentingoms institucijoms.

      Pasirašyta Frankfurte prie Maino 2017 m. birželio 27 d.

            ECB Pirmininkas

         Mario DRAGHI

      (1)  OL L 287, 2013 10 29, p. 63.

      (2)  OL L 141, 2014 5 14, p. 1.

      (3)  EBA/GL/2014/04.

      (4)  2010 m. lapkričio 24 d. Europos Parlamento ir Tarybos reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/78/EB (OL L 331, 2010 12 15, p. 12).

      (5)  2012 m. gruodžio 20 d. Europos sisteminės rizikos valdybos rekomendacija ESRV/2012/2 dėl kredito įstaigų finansavimo (OL C 119, 2013 4 25, p. 1).

      (6)  2015 m. rugsėjo 23 d. Europos bankininkystės institucijos sprendimas EBA/DC/2015/130 dėl kompetentingų institucijų ataskaitų teikimo EBI.


title: 2006 m. rugsėjo 18 d. Tarybos sprendimas dėl Euratomo tiekimo agentūros patariamojo komiteto nario skyrimo

text:
6.10.2006

               LT

               Europos Sąjungos oficialusis leidinys

               C 241/4

      TARYBOS SPRENDIMAS

   2006 m. rugsėjo 18 d.
   dėl Euratomo tiekimo agentūros patariamojo komiteto nario skyrimo
   (2006/C 241/04)
   EUROPOS SĄJUNGOS TARYBA,
   atsižvelgdama į Europos atominės energijos bendrijos steigimo sutartį, ypač į jos 54 straipsnio antrą ir trečią pastraipas,
   atsižvelgdama į Euratomo tiekimo agentūros įstatų (1) su paskutiniais pakeitimais, padarytais 1995 m. sausio 1 d. Sprendimu 95/1/EB, Euratomas, EAPB (2), X straipsnį,
   atsižvelgdama į 2005 m. liepos 12 d. Tarybos sprendimą dėl Euratomo tiekimo agentūros patariamojo komiteto narių skyrimo (3),
   atsižvelgdama į Komisijos nuomonę,
   kadangi:

               (1)

               Atsistatydinus Simon MILLS tapo laisva pirmiau nurodyto komiteto nario vieta ir Tarybai apie tai buvo pranešta 2006 m. sausio 26 d.

               (2)

               Todėl ši laisva vieta turi būti užpildyta.

               (3)

               2006 m. sausio 26 d. Jungtinės Karalystės Vyriausybė pateikė kandidatūrą,

         NUSPRENDĖ:
   Vienintelis straipsnis
   Megan PRESTON skiriama Euratomo tiekimo agentūros patariamojo komiteto nare iki šio komiteto kadencijos pabaigos 2007 m. kovo 28 d.

      Priimta Briuselyje, 2006 m. rugsėjo 18 d.

            Tarybos vardu

            Pirmininkas

         J. KORKEAOJA

      (1)  OL 27, 1958 12 6, p. 534/58.

      (2)  OL L 1, 1995 1 1, p. 1.

      (3)  OL C 178, 2005 7 20, p. 1.


title: 1999 m. balandžio 28 d. Vykdomojo komiteto Sprendimas dėl Šengeno acquis, susijusio su telekomunikacijomis (SCH/Com-ex (99)6)

text:
Svarbus teisinis pranešimas

|

41999D0006

Oficialusis leidinys L 239 , 22/09/2000 p. 0409 - 0410

		Vykdomojo komiteto Sprendimas1999 m. balandžio 28 d.dėl Šengeno acquis, susijusio su telekomunikacijomis(SCH/Com-ex (99)6)VYKDOMASIS KOMITETAS,atsižvelgdamas į Konvencijos dėl Šengeno susitarimo įgyvendinimo 132 straipsnį,atsižvelgdamas į minėtos Konvencijos 44 straipsnį,NUSPRENDĖ:Patvirtinti taktinius ir operatyvinius reikalavimus būsimai policijos ir muitinės tarnybų tarpvalstybinei skaitmeninei radijo sistemai Šengeno valstybėse, apibrėžtai pagal įgaliojimus laikantis 44 straipsnio nuostatų, vienodų šifravimo algoritmų gaminimo ir administravimo taisykles ir kitus susitarimus Telekomunikacijų pogrupio kompetencijos srityje, nustatytus toliau nurodytuose devyniuose dokumentuose.1. 1992 m. birželio 12 d. SCH/I-telecom (92)21 Rev. 2 [1]"Policijos ir muitinės tarnybų telekomunikacijų įrangos reikmių apibrėžimas"2. 1995 m. birželio 8 d. SCH/I-telecom (95)18 [2]"Skaitmeninės radiotelekomunikacijų sistemos saugumo organizacijoms (taktiniai ir operatyviniai reikalavimai)"3. 1997 m. lapkričio 14 d. SCH/I-telecom (96)44 Rev. 5 [3]"Terminalams ir jų vartotojų sąsajoms (interfeisams) Šengeno valstybių būsimose skaitmeninėse magistralinėse radijo sistemose keliami reikalavimai"4. 1995 m. gruodžio 6 d. SCH/I-telecom (95)33 Rev. 2 [4]"Prašymas ETSI (Europos telekomunikacijų standartų institutui) parengti Europos normų, atitinkančių Šengeno funkcinius reikalavimus, aprašą"5. 1995 m. lapkričio 21 d. SCH/I-telecom (95)35 [5]"Šengeno komunikacijų reikalavimai ir TETRA standartas"6. 1996 m. liepos 8 d. SCH/I-telecom-crypto (95)37 Rev. 4 [6]"Skaitmeninio radijo komunikacijų tinklas saugumo organizacijoms (saugumo reikalavimai)"7. 1998 m. vasario 24 d. SCH/I-telecom-crypto (97)7 Rev. 5 [7]"Susitarimas dėl Šengeno algoritmų naudojimo ir saugojimo"8. 1998 m. vasario 24 d. SCH/I-telecom-crypto (97)10 Rev. 2 [8]"Šengeno specifinių algoritmų gaminimo kriterijai"9. 1998 m. gegužės 26 d. SCH/I (98)17 Rev. 4 [9]"Telekomunikacijų pogrupio įgaliojimų ištirti įvairių skaitmeninių radijo komunikacijų sistemų sąveikumo aspektus pakeitimas"Liuksemburgas, 1999 m. balandžio 28 d.PirmininkasC. H. Schapper[1] Tarnybiniam naudojimui skirtas dokumentas.[2] Tarnybiniam naudojimui skirtas dokumentas.[3] Tarnybiniam naudojimui skirtas dokumentas.[4] Tarnybiniam naudojimui skirtas dokumentas.[5] Tarnybiniam naudojimui skirtas dokumentas.[6] Tarnybiniam naudojimui skirtas dokumentas.[7] Tarnybiniam naudojimui skirtas dokumentas.[8] Tarnybiniam naudojimui skirtas dokumentas.[9] Tarnybiniam naudojimui skirtas dokumentas.--------------------------------------------------


title: 2013/619/ES: 2013 m. balandžio 17 d. Europos Parlamento sprendimas dėl bendrosios įmonės ENIAC 2011 finansinių metų sąskaitų uždarymo

text:
16.11.2013

               LT

               Europos Sąjungos oficialusis leidinys

               L 308/350

         EUROPOS PARLAMENTO SPRENDIMAS
   2013 m. balandžio 17 d.
   dėl bendrosios įmonės ENIAC 2011 finansinių metų sąskaitų uždarymo
   (2013/619/ES)
   EUROPOS PARLAMENTAS,

               —

               atsižvelgdamas į bendrosios įmonės ENIAC 2011 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl bendrosios įmonės ENIAC 2011 finansinių metų metinių ataskaitų kartu su Bendrosios įmonės atsakymais (1),

               —

               atsižvelgdamas į Tarybos 2013 m. vasario 12 d. rekomendaciją (05755/2013 – C7-0040/2013),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2007 m. gruodžio 20 d. Tarybos reglamentą (EB) Nr. 72/2008 dėl bendrosios įmonės ENIAC įsteigimo (4), ypač į jo 11 straipsnio 4 dalį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir į VI priedą,

               —

               atsižvelgdamas į Biudžeto kontrolės komiteto pranešimą (A7-0105/2013),

               1.

               pritaria bendrosios įmonės ENIAC 2011 finansinių metų sąskaitų uždarymui;

               2.

               paveda Pirmininkui perduoti šį sprendimą bendrosios įmonės ENIAC vykdomajam direktoriui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 6, 2013 1 10, p. 18.

      (2)  OL L 248, 2002 9 16, p. 1.

      (3)  OL L 298, 2012 10 26, p. 1.

      (4)  OL L 30, 2008 2 4, p. 21.

      (5)  OL L 357, 2002 12 31, p. 72.